भारत के वैकल्पिक तेज गेंदबाजों को भी आजमाना जरूरी है । श्रीलंका दौरे के बाद से भारत ने 20 वनडे खेले हैं और भुवनेश्वर बुमराह की जोड़ी सिर्फ एक में बाहर रही जो बेंगलूरू में आस्ट्रेलिया के खिलाफ खेला गया था । टीम इंडिया की इन दोनों पर निर्भरता बढती जा रही है लेकिन 2019 विश्व कप को ध्यान में रखते हुए टीम प्रबंधन दूसरों को भी आजमाना चाहेगा। मोहम्मद शमी ने 2015 विश्व कप के बाद सिर्फ तीन वनडे खेले हैं। चोट से लौटने के बाद उन्होंने वेस्टइंडीज के खिलाफ पिछले साल दो और आस्ट्रेलिया के खिलाफ एक मैच खेला। मौजूदा टीम में चौथे तेज गेंदबाज शरदुल ठाकुर ने दो वनडे ही खेले हैं । भारत को भुवनेश्वर और बुमराह से आगे भी तेज आक्रमण के बारे में सोचना होगा ।